﻿ โครงการศูนย์สุขภาพผู้สูงอายุ จ.สงขลา
ศูนย์การเรียนรู้ด้านการเกษตรมูลนิธิรัฐบุรุษฯ
โครงการปลูกป่าถาวรเฉลิมพระเกียรติ ๘๐ พรรษา
โครงการกองทุนส่งเสริมการศึกษาการสร้างสรรค์ศิลปะ
โครงการศูนย์สุขภาพผู้สูงอายุ
โครงการศูนย์สุขภาพผู้สูงอายุ จ.สมุทรสงคราม
โครงการศูนย์สุขภาพผู้สูงอายุ จ.สุพรรณบุรี
โครงการศูนย์สุขภาพผู้สูงอายุ จ.นครราชสีมา
โครงการศูนย์สุขภาพผู้สูงอายุ จ.สงขลา
โครงการศูนย์สุขภาพผู้สูงอายุ จ.ยะลา
สัปดาห์ที่แล้ว 647
เดือนนี้ 1758
เดือนที่แล้ว 2543
รวมทุกวัน 295920
วันที่: 22 ต.ค. 2018
โครงการศูนย์สุขภาพผู้สูงอายุภาคใต้ จังหวัดสงขลา
มูลนิธิรัฐบุรุษ พลเอกเปรม ติณสูลานนท์
มูลนิธิรัฐบุรุษ โดย พลเอก เปรม ติณสูลานนท์ ประธานองคมนตรีและรัฐบุรุษ ประธานกิตติมศักดิ์ ได้ดำริให้จัดโครงการเฉลิมพระเกียรติในมหามงคลสมัย เจริญพระชนมพรรษาครบ ๖ รอบ วันที่ ๕ ธันวาคม ๒๕๔๒ โดยจัดสร้างศูนย์สุขภาพผู้สูงอายุขึ้นทุกภาค เริ่มจาก ภาคใต้ที่สงขลา และขยายต่อไปในภาคเหนือที่พิษณุโลก และภาคตะวันออกเฉียงเหนือที่นครราชสีมา
พ.ศ. ๒๕๔๒ เป็นปีสากลผู้สูงอายุ และ พ.ศ. ๒๕๔๓ มีกิจกรรมเฉลิมพระเกียรติครบ ๑๐๐ ปี สมเด็จพระศรีนครินทราบรมราชชนนี ศูนย์สุขภาพผู้สูงอายุภาคใต้สงขลา จึงได้จัดตั้งขึ้นโดยมติของคณะกรรมการอำนวยการ เมื่อพ.ศ. ๒๕๔๐ มูลนิธิรัฐบุรุษ พลเอกเปรม ติณสูลานนท์ อนุมัติวงเงิน ๓๐ ล้านบาท เพื่อสร้างอาคารเชื่อมต่อกับตึกอำนวยการ แผนกคนไข้นอก และแผนกกายภาพบำบัด อันจำเป็นยิ่งสำหรับผู้สูงอายุโดยทำความตกลงกับกระทรวงสาธารณสุข เมื่อมกราคม ๒๕๔๑ ให้ดูแลต่อไป ตามแผนพัฒนาเศรษฐกิจและสังคมแห่งชาติ ในเรื่องสุขภาพผู้สูงอายุ ซึ่งศูนย์แห่งนี้ใช้ชื่อย่อว่า “สอย.สงขลา” จะอำนวยประโยชน์ ๓ ประการ คือ
๑. บริการผู้สูงอายุในการตรวจสุขภาพ ทุก ๖ เดือน และมีบริการศูนย์กลางวันอยู่ด้วย สำหรับผู้ที่จะมารับการบำบัดเพิ่มเติม ทั้งกายภาพบำบัด และคลินิกเฉพาะโรค
๒. เป็นศูนย์สำหรับให้การศึกษาอบรมเพิ่มเติมแก่บุลากรทางการแพทย์ พยาบาลนักจิตวิทยา นักสังคมในเรื่องสุขภาพผู้สูงอายุ ทั่วภาคใต้
๓. เป็นศูนย์ศึกษาวิจัย ร่วมกับทางมหาวิทยาลัย และสถาบันวิชาการทั้งในและต่างประเทศ ในด้านข้อมูลทางสุขภาพสาธารณสุข ระบาดวิทยา และโดยเฉพาะด้านเวชศาสตร์ผู้สูงอายุ
ศูนย์สุขภาพผู้สูงอายุภาคใต้นี้ จะให้บริการทางด้านเวชศาสตร์ผู้สูงอายุ คลินิกผู้สูงอายุ ชุมนุมผู้สูงอายุ และการศึกษาค้นคว้าวิจัยเกี่ยวกับสุขภาพอนามัยผู้สูงอายุ เพื่อการเผยแพร่ตลอดถึงการดำเนินงานที่จะเป็นรูปแบบเพื่อการจัดตั้งศูนย์สุขภาพผู้สูงอายุในภาคอื่น ๆ ต่อไป นับเป็นกุศลของผู้สูงอายุที่จะได้มีสถานที่ที่ให้บริการด้านสุขภาพอนามัยอย่างถูกต้อง เหมาะสม ช่วยให้มีคุณภาพชีวิตที่ดีและอยู่ในสังคมได้อย่างมีความสุข เป็นทรัพยกรบุคคลที่มีคุณค่าก่อให้เกิดความเท่าเทียมกันในชีวิตของผู้สูงอายุ และเป็นโอกาสที่จะได้มีการสร้างความสัมพันธ์ให้เกิดระหว่างช่วงอายุที่ต่างกันได้ต่อไป ภายใต้แนวคิดขององค์การสหประชาชาติ (United Nations) ที่ประกาศให้ปี พ.ศ. ๒๕๔๒ เป็นปีสากลว่าด้วยผู้สูงอายุ ตามคำขวัญที่ว่า “Towards a Society for all age”
ส่วนสำคัญอีกด้านหนึ่ง คือชมรมผู้สูงอายุ ซึ่งจะช่วยเผยแพร่ให้มีการส่งเสริมสุขภาพแก่ผู้สูงอายุ และลูกหลาน ในเรื่องสุขศึกษา เช่น โรคเบาหวาน ความดันโลหิตสูง สุขภาพจิต เป็นต้น พร้อมด้วยบริการเสริมในด้านสันทนาการ แนะนำในเรื่องโภชนาการการออกกำลังกายและรักษาอารมณ์ โดยมีสวนธรรมชาติกับสวนสมุนไพรอยู่ด้วย
โครงการนี้มี ศ.นพ.ประสพ รัตนากร เป็นประธานโครงการ ระหว่างก่อสร้างนายบัญญัติ จันทร์เสนะ เป็นผู้บริหารโครงการ และมีผู้อำนวยการโรงพยาบาลสงขลา นายแพทย์ประจักษ์ เค้าสงวนศิลป์ เป็นผู้ดูแล
มูลนิรัฐบุรุษ ขอขอบคุณท่านผู้ร่วมบริจาคและแพทย์ผู้อำนวยการคนก่อน พ.ญ.ทิพวดี บุญบำเพ็ญ กับปลัดกระทรวงสาธารณสุข รองปลัดกระทรวงดูแลโรงพยาบาลภูมิภาค กับกองแบบแผน ที่ได้ให้ความร่วมมือเป็นอันดี จนเปิดบริการได้ ตั้งแต่วันที่ ๒๐ มิถุนายน ๒๕๔๓
มูลนิธิรัฐบุรุษ หวังว่าโครงการอีก ๒ ภาค ซึ่งได้รับการสนับสนุนจากสำนักงานสลากกินแบ่งรัฐบาล ร่วมกับภาคเอกชน จะได้เปิดบริการแก่ประชาชนเพื่อเป็นพระราชกุศลถวายแด่ พระบาทสมเด็จพระเจ้าอยู่หัว และสมเด็จพระศรีนครินทราบรมราชชนนี สืบต่อไปชั่วนิรันดร์กาล
อาคารศูนย์สุขภาพผู้สูงอายุ นี้ เป็นอาคารถาวร ๒ ชั้น ต่อเชื่อมกับแผนกกายภาพบำบัด ของโรงพยาบาลสงขลา อันจะประสานเป็นอย่างดี ในการดูแลสุขภาพของผู้สูงอายุที่มีความพิการ ต้องการบำบัด รักษาเฉพาะทาง รวมทั้งโรคอื่น ๆ ด้วย โดยมีแพทย์ พยาบาล นักสังคมสงเคราะห์ นักจิตวิทยา อาสาสมัคร และคณะผู้ช่วย ร่วมให้การบริการ จะบริการได้วันละ ๑๐๐- ๒๐๐ คน
อาคารหลังนี้ มีส่วนกว้าง ๒๕ เมตร ยาว ๔๐ เมตร มีพื้นที่ใช้สอย ๑,๐๐๐ ตารางเมตร ชั้นล่างเป็นฝ่ายบริการคนไข้นอก และหน่วยสวัสดิการผู้สูงอายุ โดยครบถ้วน สามารถขยายกิจกรรมด้านสันทนาการกลางแจ้งได้ด้วย ส่วนในชั้นที่ ๒ จะเป็นห้องสมุดวิชาการด้านเวชศาสตร์ผู้สูงอายุ ห้องอำนวยการ ห้องทำงานของนักวิจัย และมีห้องประชุมใหญ่ ห้องประชุมเล็ก สามารถจัดประชุมได้ ๒๐๐ -๓๐๐ คน จัดเป็นชมรมผู้สูงอายุและการประชุมวิชาการ การอบรมบุคลากรได้ด้วย และมีอุปกรณ์ครบถ้วน คณะกรรมการบริหาร ขอขอบคุณมูลนิธิรัฐบุรุษ ที่กรุณาริเริ่มโครงการและบริจาคทุนก่อสร้างทั้งหมด จะจัดการในเรื่องการประกวดราคาก่อสร้างในเดือนกันยายน ๒๕๔๐ จะเริ่มก่อสร้างในเดือน ตุลาคม ๒๕๔๑ เสร็จสิ้นภายในปลายปี ๒๕๔๒ และเปิดการโดยสมบูรณ์แบบ ตอนกลางปี ๒๕๔๓
อนึ่ง ได้เปิดรับบริจาคผู้สมทบทุนโครงการขึ้นที่ศาลากลางจังหวัด และโรงพยาบาลสงขลา เพื่อสนับสนุนโครงการในงานด้านวิจัย กับความร่วมมือระหว่างประเทศอีกด้วย ในอนาคตจะเป็นศูนย์ที่ให้การส่งเสริมทางวิชาการเวชศาสตร์ผู้สูงอายุไปทั่วภาคใต้ และประเทศใกล้เคียง นับเป็นการร่วมการกุศล สาธารณประโยชน์ เพื่อผู้สูงวัย ปู่ย่า ตายาย ผู้มีพระคุณ เป็นการแสดงความกตัญญูต่อบุพการี ผู้มีพระคุณ และผู้สูงวัย ให้ได้ร่วมกันทำประโยชน์แก่สังคมอีกด้วย
ศูนย์สุขภาพผู้สูงอายุภาคใต้ จังหวัดสงขลา
เนื่องในวโรกาสที่ พระบาทสมเด็จพระเจ้าอยู่หัวภูมิพลอดุลยเดช ทรงเจริญพระชนมายุครบ ๖ รอบ ในปี พุทธศักราช ๒๕๔๒ ซึ่งเป็นปีผู้สูงอายุสากล ในการนี้ มูลนิธิรัฐบุรุษ พลเอก เปรม ติณสูลานนท์ ได้บริจาคเงินก่อสร้างอาคาร “ศูนย์สุขภาพผู้สูงอายุภาคใต้สงขลา” เป็นเงิน ๓๐ ล้านบาท โดยเปิดให้บริการคนไข้นอก เมื่อวันที่ ๒๐ มิถุนายน ๒๕๔๓
ฯพณฯ พลเอก เปรม ติณสูลานนท์ ประธานองคมนตรีและรัฐบุรุษ เป็นประธานประกอบพิธีวางศิลาฤกษ์ เมื่อวันที่ ๓๑ สิงหาคม ๒๕๔๑ และประกอบพิธีเปิด “ศูนย์สุขภาพผู้สูงอายุภาคใต้ สงขลา” เมื่อวันที่ ๔ สิงหาคม ๒๕๔๓ เพื่อประโยชน์สุขแก่ผู้สูงอายุและสาธารณชนทั้งหลายสืบไป
- ฯพณฯ พลเอก เปรม ติณสูลานนท์ ประธานองคมนตรีและรัฐบุรุษ วางศิลาฤกษ์ ศูนย์สุขภาพผู้สูงอายุภาคใต้ สงขลา เมื่อ ๓๑ สิงหาคม ๒๕๔๓
- ศ.นพ.ประสพ รัตนากร ประธานกรรมการมูลนิธิรัฐบุรุษ และประธานโครงการ รายงานวัตถุประสงค์เพื่อบริการสุขภาพส่งเสริมการศึกษาอบรมและการวิจัยร่วมกับสถาบัน และองค์กรระหว่างประเทศ
- นายบัญญัติ จันทร์เสนะ ผู้ว่าราชการจังหวัดและประธานกรรมการบริหารโครงการเสนอรายงานการก่อสร้าง และการประสานงานกับฝ่ายสาธารณสุขและมหาวิทยาลัย
- ผู้ว่าราชการจังหวัด นายกเทศมนตรี ประโชติ เอกอุรุ และแพทย์หญิงทิพย์วดี บุญบำเพ็ญ ผู้อำนวยการโรงพยาบาลร่วมในพิธี
- คณะแพทย์ พยาบาล ฝ่ายวิชาการ และคณะเจ้าหน้าที่โรงพยาบาล ให้ความร่วมมือเป็นอย่างดี ในการบริหารโครงการ สอย. สงขลา
- คณะกรรมการตรวจการก่อสร้างและผู้อำนวยการ นายแพทย์ประจักษ์ เค้าสงวนศิลป์ ร่วมกับพยาบาลหัวหน้าศูนย์ สอย. สงขลา ตรวจงานก่อนพิธีเปิด
- ประธานกรรมการมูลนิธิประธานโครงการร่วมด้วยเลขาธิการ พลเรือเอก ประเจตน์ สิริเดช และรองผู้อำนวยการฝ่ายแพทย์และฝ่ายบริหาร เยี่ยมชมความก้าวหน้าระหว่างการก่อสร้าง
- ประธานมูลนิธิ รองประธานพลเอก นพ พิณสายแก้ว เหรัญญิก นายวีระ รมยะรูป และเลขาธิการ ตรวจงานการเริ่มบริการคนไข้นอกและประสานงานพิธีเปิดศูนย์สอย. สงขลา
- ผู้ดูแลการก่อสร้าง นายชัยรัตน์ เสถียร รองผู้ว่าราชการจังหวัดและคณะกรรมการปรึกษาพิจารณางานธุรการและการก่อสร้าง
- ศูนย์สุขภาพผู้สูงอายุ ภาคใต้ สงขลา เมื่อสร้างเสร็จแล้วรอการตกแต่งภายในและจัดภูมิทัศน์โดยรอบก่อนพิธีเปิด
- เริ่มบริการวันแรก เมื่อวันที่ ๒๐ มิถุนายน ๒๕๔๓ มีพิธีสงฆ์ตรวจคนไข้นอกและบรรยายพิเศษแก่ชมรมผู้สูงอายุ เรื่อง “คุณค่าของผู้สูงวัย”
- คณะกรรมการมูลนิรัฐบุรุษ เยี่ยมโครงการศูนย์สาธารณสุข ชุมชน ที่ปากรอ อ.สิงหนคร สงขลา ที่มูลนิธิสร้างอาคารถาวรให้
บัดนี้ ศูนย์สุขภาพผู้สูงอายุภาคใต้ สงขลา ได้เปิดเป็นทางการแล้วตั้งแต่วันที่ ๔ สิงหาคม ๒๕๔๓ ซึ่งกว่าจะเป็นรูปร่างจนบริการประชาชนเป็นผลสำเร็จนั้น ได้รับความร่วมมือจากหลายฝ่าย อาทิ
๑. สำนักงานปลัดกระทรวง กระทรวงสาธารณสุข ในการออกแบบและประสานงานการก่อสร้าง
๒. รองปลัดกระทรวงสาธารณสุข นายแพทย์ณรงค์ศักดิ์ ยังคะสุวพลา ได้ประสานงานในการบริหารโครงการ ร่วมกับกองโรงพยาบาลภูมิภาค และหน่วยงานของกระทรวงสาธารณสุข
๓. ผู้ว่าราชการจังหวัดสงขลา นายบัญญัติ จันทร์เสนะ และรองผู้ว่าราชการจังหวัด นายชัยรัตน์ เสถียร กับ สาธารณสุขจังหวัด ต่างเหน็ดเหนื่อยกับการควบคุมดูแลการก่อสร้าง ซึ่งร่วมกันหลายหน่วยงาน ย่อมยุ่งยากเป็นธรรมดา กว่าจะปลอดโปร่งในที่สุด
ผู้อำนวยการโรงพยาบาลสงขลา แพทย์หยิงทิพย์วดี บำเพ็ญบุญ เริ่มงาน และผู้อำนวยการโรงพยาบาล นายแพทย์ประจักษ์ เค้าสงวนศิลป์ กับรองผู้อำนวยการแพทย์หญิง อมรรัตน์ อยู่สำราญ รองฝ่ายบริหาร นายสมชาย เจียมศุภฤกษ์ เหล่านี้รวมทั้งคณะเจ้าหน้าที่ แพทย์ พยาบาล ต่างระดม สรรพกำลัง มาเพื่อบำรุงกิจกุศลส่วนรวมอย่างไม่เหน็ดเหนื่อย
นอกจากนี้มีคุณประโชติ เอกอุรุ มาช่วยเป็นกรรมการกลาง พิจารณาปรับเปลี่ยนให้ทุกอย่างลงตัวในที่สุด รวมทั้งพยาบาลศูนย์ คุณจันทร์เพ็ญ คุณรัตนา และคณะ
คณะกรรมการบริหาร พลเอก นพ พิณสายแก้ว รองประธาน พลเรือเอกประเจตน์ ศิริเดช เลขาธิการ , นายวิระ รมยะรูป เหรัญญิก และพลเรือตรี วิทุร แสงสิงแก้ว กรรมการส่งเสริมกิจกรรม ต่างร่วมกับประธานโครงการวิ่งขึ้น-ล่อง ดูแลให้ทุกอย่างเป็นไปตามเจตน์จำนง เพื่อเฉลิมพระเกียรติในมหามงคลสมัยเจริญพระชนมพรรษา ๖ รอบ และวาระครบ ๑๐๐ ปี สมเด็จย่า
ในโอกาสนี้ มูลนิธิรัฐบุรุษ และคณะผู้บริหารโครงการศูนย์สุขภาพผู้สูงอายุภาคใต้ สงขลา ขอขอบพระคุณ ท่านที่มีส่วนในการบำเพ็ญสาธารณประโยชน์ครั้งนี้ ขอให้มีความเจริญสุข ด้วย จตุรพิธพรชัย เจริญด้วย อายุวรรณะ สุขะ พละ จงทุกประการ
ผู้รับผิดชอบ โครงการศูนย์สุขภาพผู้สูงอายุภาคใต้ จังหวัดสงขลา
- ผอ.รพ. สงขลา
- น.ส. จันทร์เพ็ญ จันทร์แก้วแร่
ฝ่ายประสานงาน โทร: 074-338100 ต่อ 1933 , 074-447-625 , 089-977-8071